**RAAMLEPING nr ...**

**Riigimetsa Majandamise Keskus**, registrikoodiga 70004459, asukohaga Mõisa/3, Sagadi küla, Haljala vald, 45403 Lääne-Virumaa (edaspidi tellija), keda esindab ... alusel ..., ühelt poolt

ja

**Äriühing** , registrikoodiga …., asukohaga (aadress) (edaspidi täitja), keda esindab ... alusel ..., teiselt poolt,

keda edaspidi nimetatakse ka eraldi pool või koos pooled, on sõlminud raamlepingu (edaspidi leping) alljärgnevas:

1. **Üldsätted**
   1. Käesolev leping sõlmitakse riigihanke „….“(edaspidi nimetatud riigihange, viitenumber ..., DHS 1-47....) tulemusena.
   2. Lepingu juurde kuuluvateks lahutamatuteks osadeks loetakse riigihanke alusdokumendid (RHAD), täitja riigihankes esitatud pakkumus ja riigihankes tellija antud selgitused ning pooltevahelised kirjalikud teated, mida lepingu lisadena eraldi ei allkirjastata.
   3. Lepingul on sõlmimisel järgmised lisad, mis on lepingu lahutamatuteks osadeks:
      1. Lisa 1 – tehniline kirjeldus;
      2. Lisa 2 – arendusnõuded;
      3. Lisa 3 - turvanõuded tarnijale;
      4. Lisa 4 - ...
   4. Vastuolu korral lepingu ja lisa vahel, kohaldatakse lepingu lisas sätestatut, kui konkreetsest lepingu sättest ei tulene teisiti.
   5. Leping ei kohusta tellijat täitjalt teenust tellima. Tellija tellib teenust vastavalt reaalsele vajadusele ja olemasolevatele võimalustele, kooskõlas tehnilise kirjeldusega.
2. **Lepingu ese**
   1. Lepingu esemeks on RMK-le kliendiportaali ja puidumüügi enampakkumiste keskkonna rakenduse arendus- ja hooldustööd (edaspidi „teenus“ või „töö“), mida täitja kohustub läbi viima vastavalt RHAD-le, sõlmitud lepingule ja selle lisadele.
   2. Pooled täpsustavad teenuse osutamise käigus teenuse sisu, ulatust ja ajakava lähtuvalt kiiruse, kvaliteedi, säästlikkuse ja otstarbekuse põhimõtetest. Pooltel on õigus teha nimetatud küsimustes omapoolseid ettepanekuid ja pakkumisi, mis tagaks teenuse parima teostuse.
   3. Täitja teostab töö kooskõlas tehnilise kirjeldusega ja parimate praktikatega tarkvaraarenduses.
   4. Lepingu täitmise keel on eesti keel, muuhulgas on see ka lepingu sõlmimise, töökoosolekute jm suhtluse ning tööde dokumenteerimise keel.
   5. Täitja on kohustatud lepingu alusel ja selles sätestatud maksumuse eest teostama ka nn sidustöid, mis ei ole lepingus sõnaselgelt sätestatud, kuid mille teostamine on headest tavadest ja täitja ametialasest professionaalsusest lähtudes nõutavad ja/või vajalikud lepingust tuleneva eesmärgi saavutamiseks. Tööde teostamisel tuleb lähtuda tõhususe, kvaliteedi, säästlikkuse ja otstarbekuse põhimõtetest ning arvestades vastavas tegevusvaldkonnas kehtivaid õigusakte, standardeid ja head tava.
3. **Lepingu täitmine, tööde teostamine**
   1. Töid teostatakse üldjuhul täitja valitud asukohas tellija ja täitja poolt nimetatud arendusmetoodikaid kasutades. Täitja teostab kogumaksumuse eest ka nn sidustöid, mis ei ole lepingus sõnaselgelt sätestatud, kuid mille teostamine on headest tavadest ja täitja ametialasest professionaalsusest lähtudes nõutavad ja/või vajalikud lepingust tuleneva eesmärgi saavutamiseks
   2. Täitja alustab lepingu täitmist esimesel võimalusel pärast selle sõlmimist. Tellija annab täitjale teada lepingu täitmise algustähtaja e-kirja teel. Tellijal on õigus ühepoolselt nimetatud tähtaega edasi lükata vajaliku perioodi võrra põhjendatud vajaduse esinemisel. Tellija teavitab täitjat lepingu täitmise hilisemast algustähtajast ja täitmisega viibimise põhjusest e-kirja teel.
   3. Täitja kohustub rakendama tööde teostamisel meeskonnaliikmeid, kelle ta on esitanud lepingu sõlmimise aluseks olevas hankemenetluses.
   4. Lisaks meeskonnaliikmetele, kelle CV-d on lisatud pakkumusele, võib täitja vajadusel kaasata lepingu täitmisesse meeskonnaliikmeid, kes ei pea vastama hankemenetluses vastavatele spetsialistidele tellija poolt kehtestatud nõuetele. Nimetatud spetsialistid osalevad lepingu täitmisel ainult koos hankemenetluses kehtestatud nõuetele vastavate spetsialistidega, ilma lisatasu küsimata. Täitja peab tellijat piisav aeg ette kirjalikult informeerima planeeritavast meeskonnaliikme lisamisest ning spetsialisti lisamine võib toimuda ainult tellija kirjalikku taasesitamist võimaldavas vormis antud nõusolekul ja kooskõlas RHAD-ga. Tellijal on õigus täitja poolt pakutavast lisa meeskonnaliikmest keelduda.
   5. Täitja tagab lepingu täitmise eesti keeles. Lepingu täitmisesse kaasatud meeskonnaliikme(te) eesti keele oskus kõnes ja kirjas peab olema vähemalt tasemel, mis võimaldab meeskonnaliikme(te)l vahetult osaleda nii meeskonnatöös (koosolekud jmt) kui teostada lepingu esemeks olevaid arendustöid ja saada iseseisvalt, ilma täiendava tellija poolse juhendamiseta, aru tööülesannete ja tehniliste juhiste sisust ja tellijal kasutusel olevate töökeskkondade juhistest. Juhul, kui meeskonnaliikme(te) eesti keele oskus ei ole piisaval tasemel, tagab täitja meeskonnaliikme(te)le omal kulul tõlgi, sh juba sõlmitud lepingu täitmise olukorras, kui ilmnevad probleemid eespoolviidatud kompetentsidega. Taolisel kujul lepingu täitmine ei tohi kahjustada lepingu täitmise kvaliteeti ega kiirust, vastasel juhul on tegu lepingu olulise rikkumisega.
   6. Töid vahetult teostavate spetsialistide asendamine/lisamine võib toimuda tellija kirjalikku taasesitamist võimaldavas vormis antud nõusolekul. Täitja on kohustatud teavitama tellijat meeskonnaliikme asendamisest/lisamisest kirjalikku taasesitamist võimaldavas vormis vähemalt 14 päeva enne meeskonnaliikme asendamist/lisamist, kusjuures täitja on kohustatud tagama, et uue meeskonnaliikme kompetents on vähemalt võrdne lepingu sõlmimise aluseks olevas hankes vastavale meeskonnaliikmele esitatud nõuetega. Tellijal on õigus keelduda täitja poolt lepingu täitmiseks esitatud meeskonnaliikme asendamiseks/lisamiseks pakutavast meeskonnaliikmest, kui pakutav spetsialist ei vasta eelnimetatud nõuetele või kui pakutava isiku kompetentside hindamisel ei oleks täitja pakkumus olnud hankemenetluses edukas (so kohtleks teisi pakkujaid ebavõrdselt).
   7. Lisaks punktis 3.6 sätestatule kohustub täitja tellijat vähemalt 14 päevaette teavitama kirjalikku taasesitamist võimaldavas vormis meeskonnaliikmete planeeritud puhkustest ja lähetustest juhul, kui puhkuse või lähetuse kestus on 4 või rohkem kalendripäeva.
   8. Täitja annab kogu lepingu täitmise perioodi vältel jooksvalt tagasisidet tellija küsimustele ja arupärimistele ning annab tellija nõudmisel jooksvalt ülevaate ja esitleb juba teostatud või teostamisel olevaid töid.
   9. Pretensioonid töö tulemi plaanipärase edenemise, teostamise efektiivsuse ja kvaliteedi kohta annab tellija teada lisaks meeskonnaliikmele ka täitja lepingulisele kontaktisikule. Olulises ulatuses või korduvaid kõrvalekaldeid tellija juhiste järgimata jätmisel loetakse lepingu rikkumiseks.
   10. Tellijal on õigus igal ajal lepingu täitmise käigus kolme kalendripäevase etteteatamisega kokku kutsuda koosolekuid, kus täpsustatakse töökorraldust, tellija ja täitja ootuseid vmt.
   11. Tellija on kohustatud kõikidele täitja lepingu täitmisega seotud põhjendatud küsimustele vastama hiljemalt kolme tööpäeva jooksul. Juhul, kui küsimusele vastamine nõuab tellijalt pikemat analüüsi, on tellija kohustatud andma eeltoodud kolme tööpäeva jooksul täitjale täpse kuupäeva, millal tagasisidet antakse, sellisel juhul on täitjal õigus nõuda tarne tähtaja proportsionaalset pikendamist.
   12. Täitja tagab ja vastutab tööks vajalike töövahendite, litsentside ja autoriõiguste eest iseseisvalt.
4. **Analüüsi-, hooldus- ja arendustööde teostamine**
   1. Tööde teostamiseks esitab tellija täitjale tellimuse. Eraldiseisvaid kirjalikke hankelepinguid ei sõlmita.
   2. Töid teostatakse agiilselt tunnipõhise arvestusega, akteeritakse ja arveldatakse 1 (üks) kord kuus eelmise kuu töötundide ja lepingus sätestatud tunnitasu alusel. Seejuures tellija kontrollib täitja esitatud akti tundide vastavust tehtud tööle ning kinnitab või esitab küsimusi/tagasisidet hiljemalt 14 päeva jooksul peale akti esitamist.
   3. Täitja koostöös tellija kontaktisikuga valmistavad ette (analüüsib ja kirjeldab) tööülesanded tellija tööülesannete projektirühmas. Täidetavad ülesanded (tulemid) lepitakse kokku kohtumistel (ehk projektirühma koosolekul). Sellele eelnevalt hinnatakse ja täiendatakse tulevaste tööde/tulemite sisu ja töömahtu selleks ettenähtud kohtumisel. Täitja peab lepingu täitmisel juhinduma tellija poolt edastatud juhistest ja ülesannetest.
   4. Konkreetse töö teostamisel lepitakse projektirühmas kokku rakendatava meeskonna suurus ja rakendatavad rollid vastavalt pakkumusele, tellija vajadustele ja prioriteetidele tulenevalt tellitava teenuse konkreetsest sisust.
   5. Loodavad tulemid antakse üle tellija koodirepositooriumi kaudu vastavalt tellija juhistele. Arendustööde raames tehtud lähtekoodi paneb täitja tellija koodirepositooriumisse ja paigaldab tellija arenduskeskkonda vähemalt 1 (üks) kord nädalas. Täitja meeskonnaliikmetele luuakse tellija poolt ligipääs koodirepositooriumile lähtekoodide, andmebaasimuudatuste ning muude tulemite või nende muudatuste üleandmiseks.
   6. Enne lähtekoodi repositooriumisse lisamist peab kood/teostatud töö/tulem olema:
      1. iseendaga kooskõlas (pole vastuolusid, katkiseid mooduleid, iseendaga vastuolus funktsionaalsust);
      2. üldharu/muu haru tulemiga kooskõlas;
      3. edaspidi mugavalt kasutatav ja mõistetav, ehk sellel on olemas oma enda sisseehitatud testid, mis peale järgnevaid võimalikke arendusi/tegevusi näitaks, kas see konkreetne funktsionaalsuse osa on endiselt korras, või läks katki ja tuleb korrastada.
   7. Äriliselt võtmetähtis funktsionaalsus peab olema loodavas koodis varustatud kommentaaridega (klasside ja meetodite kommentaarid).
   8. Tarnitav lepingu ese peab ühilduma tellija poolt nõutud tehnilise lahendusega (erisused on lubatud tellija kontaktisiku kirjalikku taasesitamist võimaldavas vormis esitatud nõusolekuga), sealhulgas:
      1. järgima tellija poolt nõutud tehnilise lahenduse ideoloogiat süsteemsete protseduuride osas ja infosüsteemi arhitektuurset lahendust ja kasutusloogikat;
      2. taaste- ja varundusprotseduurid peavad olema ühilduvad tellija poolt soovitud tehnilise lahendusega;
      3. lepingu ese ei tohi põhjustada süsteemi töö terviklikkuse või muid toimimise häireid ega jõudluse langust;
      4. lepingu ese peab olema tellija poolt nõutud infosüsteemiga ühetaoline ning sobituma olemasolevatesse ekraanivormidesse ja töövoogu;
      5. lepingu ese peab vastama hankes esitatud arendusnõuetele, välja arvatud nendele, millele loodav infosüsteem ei kohaldu või on täitja poolt kirjalikult välja toodud ja põhjendatud ning tellija poolt kirjalikult kinnitatud erand;
   9. Tööde teostamise käigus tuleb täitjal vajadusel uuendada ka lepingu eseme dokumentatsiooni (kirjeldused, juhised, protsessianalüüs jmt) ja dokumentatsioon tellijale üle anda. Dokumentatsiooni üleandmisel eelistatakse elektroonilist vormi.
   10. Tööde üldisteks vastuvõtukriteeriumiteks on:
       1. vastavus lähteülesandes toodud ja projektirühmas kokkulepitud ärilisele- ja tehnilisele kirjeldusele;
       2. vigade ja kõrvalmõjude puudumine.
   11. Tellijal on 14 tööpäeva aega kontrollida vastuvõtmiseks esitatud tööde lepingutingimustele vastavust. Tellija kontaktisik võib nimetatud tähtaega pikendada, kui pikendamine on põhjendatud.
   12. Üleandmis-vastuvõtmisakti valmistab ette täitja vastavalt tellija poolt etteantud vormile ning see allkirjastatakse poolte kontaktisikute poolt digitaalselt. Täitja esitab tellijale punktis 4.2 nimetatud ja akteeritud tööde teostamise järel üleandmis-vastuvõtmisakti, milles on sätestatud täitja poolt teostatud tööde tulemi kirjeldus, ning vastava töö maksumus. Vajadusel täpsustatakse aktis üle antud tulemit. Üleandmise-vastuvõtmise akti on õigus allkirjastada lepingu kontaktisikutel.
   13. Peale üleandmise-vastuvõtmise akti allkirjastamist esitab täitja tellijale arve teostatud tööde eest vastavalt üleandmise-vastuvõtmise aktile ja punktile 4.11.
   14. Kui Tellijal puuduvad lepingu eseme osas pretensioonid, allkirjastavad pooled Lepingu eseme üleandmise-vastuvõtmise akti.
   15. Mistahes Teenuse osa valmimisel võib Tellija anda välja vastuvõtuakti vastava osa kohta ning aktis fikseeritakse puudused koos puuduste kõrvaldamise tähtajaga. Selline vastuvõtmine ei mõjuta Täitja kohustust täita kõiki Lepingus ettenähtud kohustusi.
   16. Tellija poolt Teenuse vastuvõtmine ei vabasta Täitjat vastutusest Teenuse üleandmisel-vastuvõtmisel avastamata jäänud vigade või Teenuse mittenõuetekohasuse eest.
   17. Tugi- ja hooldustööde tellimuses edastab Tellija Töövõtjale teenuse osutamise alguskuupäev, maksumus ning vajadusel muud andmed.
5. **Garantiitingimused**
   1. Üle antud tulemi osas kohaldub garantii alljärgnevatel põhimõtetel:
      1. garantiiaeg on 12 (kaksteist) kuud alates hetkest, mil viimase etapi tulem on tellija poolt lepingu kohaselt vastu võetud;
      2. olukorras, kus töö pole akti alusel vastu võetud, on etapi tulemi osaline või täielik toodangus kasutuselevõtt aluseks nende osade garantiiperioodi algusele;
      3. täitja on kohustatud tagama garantiiajal tulemil ilmnenud puuduste tasuta kõrvaldamise vastavalt vea prioriteetsusele järgnevalt:
         1. kriitilised vead 2 tööpäeva jooksul peale sellekohase teate edastamist tellija poolt täitjale. Kriitiliseks veaks loetakse tarkvara arendusega seotud viga, mille tõttu: tarkvara tervikuna ei ole võimalik kasutada; tarkvara põhifunktsionaalsus ei tööta või on oluliselt häiritud; tarkvara lubab/teostab mitteautoriseeritud operatsioone; kahjustatud on süsteemis olevad andmed; kasutajale või seotud infosüsteemidele/andmebaasidele väljastatakse ebaõigeid andmeid/tulemusi. Kriitiliseks veaks loetakse sealhulgas ebamõistliku sagedusega esinevad sarnased mittekriitilised vead;
         2. mittekriitilised vead 5 tööpäeva jooksul peale sellekohase teate edastamist tellija poolt täitjale. Mittekriitiliseks veaks loetakse infosüsteemi toimehäiret, mis ei ole põhjustatud riistvarast või muust tarkvarast või muust arendustööst ja mida ei saa käsitleda kriitilise veana.
   2. Veateade loetakse esitatuks, kui tellija või tellija kontaktisik on veateate esitanud kirjalikku taasesitamist võimaldavas vormis täitjale või täitja lepingujärgse kontaktisiku e-posti aadressil.
   3. Täitja teostab garantiiaja vältel vajalikud tööd kasutades lepingukohast meeskonda, milles on võimalik muudatusi teha vastavalt lepingu punktile 3.6.
6. **Poolte vastutus**
   1. Pooled vastutavad lepinguliste kohustuste rikkumise eest. Kohustuse rikkumisel on teisel poolel õigus kasutada kõiki seadusest või lepingust tulenevaid õiguskaitsevahendeid vastavalt võlaõigusseadusele.
   2. Lisaks mujal lepingudokumentides sätestatule, on tellijal õigus nõuda ja täitjal on kohustus maksta leppetrahvi tarne üleandmisega või garantiitööde teostamisega viivitamisel 0,5 % vastava töö maksumusest iga viivitatud tööpäeva eest.
   3. Poolte hankelepingust tulenev koguvastutus on piiratud hankelepingu kogumaksumusega.
   4. Lepingu olulise rikkumise korral on tellijal õigus esitada täitjale leppetrahvi nõue 10 000 eurot iga rikkumise eest. Täitja poolse olulise hankelepingu rikkumise korral ei pea tellija määrama täitjale lepingu täitmiseks võlaõigusseaduse §-s 114 nimetatud täiendavat tähtaega ning tellijal on muu hulgas õigus hankeleping üles öelda või hankelepingust taganeda.
   5. Oluliseks rikkumiseks loevad pooled lisaks võlaõigusseaduses ja mujal lepingus sätestatule muuhulgas:
      1. mõjuva põhjuseta lepingu täitmise katkestamine või täitmisele mitte asumine;
      2. valeinfo esitamine;
      3. lepingu täitmiseks vajalike õiguste (sealhulgas load, litsentsid, intellektuaalse omandi õigused) puudumine;
      4. intellektuaalse omandi õiguste ja nende kasutamise tingimuste rikkumine;
      5. korduv (vähemalt kahel korral) meeskonnaliikme asendamine isikuga, kes ei vasta kokku lepitud nõuetele või meeskonnaliikme asendamine ilma tellija eelneva vähemalt kirjalikku taasesitamist võimaldavas vormis antud nõusolekuta;
      6. konfidentsiaalsuskohustuse rikkumine;
      7. lepingujärgsete kohustuste korduvat (vähemalt kahel korral) täitmata jätmist;
      8. tähtaegselt lepingu täitmata jätmist selliselt, et tehnilises kirjelduses sätestatud eesmärgi täitmine ei ole enam tähtaegselt realistlik ja/või täitja poolse tegevuse või tegevusetuse tõttu ei ole võimalik enam kasutada lepingu rahastamiseks ettenähtud vahendeid;
      9. lepingujärgsete kohustuste üleandmine kolmandale isikule.
      10. RMK infoturbe nõuetele mittevastavus.
   6. Kui Täitja ei paranda teenuses esinevaid probleeme garantiitingimuste punktis 5.1.3 sätestatud lahendamise aja jooksul, on Tellijal õigus nõuda leppetrahvi järgmiselt:
      1. kriitiline viga - 400 (nelisada) eurot iga ületatud tunni eest;
      2. mittekriitilised vead - 200 (kakssada) eurot iga ületatud tunni eest;
7. **Tasu maksmine**
   1. Pooled lähtuvad teenuse eest tasumisel pakkumuses toodud tunnihindadest.
   2. Lepingu maksimaalne kogumaksumus on 1 500 000 eurot, millele lisandub käibemaks (edaspidi lepingu hind). Lepingu hind sisaldab muuhulgas ka kõiki intellektuaalomandiga seotud tasusid, kui need kohalduvad.
   3. Tellijal on õigus lepingu rikkumise korral arvestatud leppetrahvid ja kahju hüvitised maha arvata lepingu alusel täitjale tasumisele kuuluvatest summadest.
   4. Täitja esitab arve vaid elektrooniliselt. Arve esitamiseks tuleb kasutada elektrooniliste arvete esitamiseks mõeldud raamatupidamistarkvara või raamatupidamistarkvara E-arveldaja, mis asub ettevõtjaportaalis <https://www.rik.ee/et/e-arveldaja>.
   5. Arved kuuluvad Tellija poolt tasumisele 15 (viieteistkümne) päeva jooksul arve edastamisest Tellijale. E-arve peab sisaldama Teenuse tegelikku tellimust vormistanud kontaktisiku nime või lepingust tulenevat tellija kontaktisiku nime ning selgelt ja üheselt viitama lepingu numbrile ja arve perioodile.
8. **Lepingu kehtivus, täiendamine, muutmine ja lõpetamine**
   1. Raamleping jõustub selle allkirjastamisest ja kehtib 48 kuud või kuni rahalise mahu täitumiseni, olenevalt sellest kumb olukord saabub varem.
   2. Lepingu muutmine on võimalik üksnes poolte kirjalikul kokkuleppel ja kooskõlas riigihangete seadusega.
   3. Pooltel on õigus leping üles öelda seaduses ja lepingus sätestatud alustel.
   4. Tellijal on õigus leping olenemata põhjusest ilma täiendavat tasu või hüvitist maksmata korraliselt üles öelda, teatades sellest täitjale kirjalikult üks (1) kuu ette.
   5. Täitjal on õigus leping erakorraliselt üles öelda, kui:
      1. lepingust tulenevate täitja kohustuste täitmine on muutunud võimatuks tellijast põhjustatud tingimustel;
      2. tellija on põhjendamatult viivitanud lepingujärgsete maksete tasumisega rohkem kui 40 (nelikümmend) kalendripäeva.
   6. Tellijal on õigus leping erakorraliselt etteteatamise tähtaega järgimata üles öelda ja nõuda täitjalt tekkinud otsese varalise kahju kompenseerimist, kui:
      1. täitja rikkus oluliselt lepingu kohustust, mille järgimine oli täitja kohustus;
      2. puudus on tekkinud täitjast tingitud asjaoludel, puuduste kõrvaldamine teenuse osutamisel ei ole võimalik ja puudus mõjutab oluliselt teenuse osutamise väärtust tellija jaoks;
      3. täitja rikub muul moel lepingut sedavõrd oluliselt, et ei saa mõistlikult eeldada lepingu jätkamist tellija poolt;
      4. kui täitja ei täida lepingus ja selle lisades kokku lepitud nõudeid või on tema tegevus muul viisil vastuolus lepingu ja selle lisadega ning kui hoolimata tellija nõudmisest ei ole olukord paranenud;
      5. kui esinevad riigihangete seaduse §-s 124 toodud lepingu ülesütlemise alused;
      6. kui täitja on teadlikult esitanud enne või peale lepingu sõlmimist või lepingu täitmise käigus tellijale valeinformatsiooni.
   7. Lepingu lõppemisel jäävad kehtima kõik sellised sätted, mille osas on lepingus sätestatud nende kehtima jäämine pärastlepingu lõppemist.
   8. Lepingu ülesütlemine, lõpetamine või lõppemine ei vabasta pooli kohustuste täitmisest, mis neil tekkisid enne lepingu ülesütlemist, lõpetamist või lõppemist. Lepingu ülesütlemisel, lõppemisel või lõpetamisel teostavad pooled kõik teenuse osutamise kulude ja arvete tasaarvestused 30 päeva jooksul alates lepingu lõpetamise kuupäevast, juhindudes sealjuures faktiliselt tehtud kulutustest ja nõuetekohaselt osutatud teenusest.
   9. Lepingu ülesütlemisel, lõpetamisel või lõppemisel tuleb täitjal edastada tellijale viivitamatult (ülesütlemise teate saamisest või kokkuleppe allkirjastamisest 3 tööpäeva jooksul lepingu lõppemise tähtaja saabumisel hiljemalt 10 tööpäeva enne lepingu lõppemist) kõik seni lepingu raames tehtud ja üle andmata tööd ja seonduv materjal, informatsioon ja dokumendid (sh poolelioleva projekti või objektiga seonduv materjal).
9. **Konfidentsiaalsus ja andmekaitse**
   1. Pool kohustub tähtajatult hoidma saladuses teise poole poolt lepingu täitmise raames saadud, edastatud või muul moel teatavaks saanud teabe ja dokumendid, mis vastavalt avaliku teabe seaduse või muu kehtiva õigusakti nõuetele ei ole avaldamiseks kohustuslik (konfidentsiaalne informatsioon).
   2. Konfidentsiaalse informatsiooni avaldamine kolmandatele isikutele on lubatud vaid teise poole eelneval kirjalikku taasesitamist võimaldavas vormis antud nõusolekul. Lepingus sätestatud konfidentsiaalsuse nõue ei laiene informatsiooni avaldamisele poolte esindajatele, töötajatele, audiitoritele, advokaatidele, pankadele, kindlustusandjatele, allhankijatele või teenusepakkujatele ja muudele isikutele, keda ta oma kohustuste täitmisel kasutab (seotud isikud).
   3. Pool kohustub tagama, et temaga seotud isikud oleksid lepingus sätestatud konfidentsiaalsuse kohustusest teadlikud ning rakendama temaga seotud isikutele samaväärseid nõudeid konfidentsiaalse informatsiooni töötlemisel ja kasutamisel, kui kehtib poolele endale lepingu ja seaduse alusel.
   4. Täitja kohustub mitte kasutama konfidentsiaalset teavet isikliku kasu saamise eesmärgil või kolmandate isikute huvides.
   5. Pool kohustub tagama lepingu täitmise käigus isikuandmete töötlemise õiguspärasuse ning vastavuse isikuandmete kaitse üldmääruses (EL 2016/679) ja teistes andmekaitse õigusaktides sätestatud nõuetele, sh täitma organisatsioonilisi, füüsilisi ja infotehnoloogilisi turvameetmeid konfidentsiaalsete andmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest.
10. **Load ja litsentsid**
    1. Täitja vastutab ainuisikuliselt lepingu täitmiseks vajalike lubade ja litsentside saamise eest. Tellija teeb täitjaga mõistliku koostööd, hoidmaks ära selliste lubade või litsentside väljaandmise asjatut viivitamist või väljaandmisest keeldumist.
    2. Tellija võib ilma ette teatamata lepingu lõpetada, kui täitja ei saa lepingu täitmiseks vajalikku luba või litsentsi.
    3. Tellija tagab täitjale ligipääsu tellija kontorisse ja infosüsteemidele ulatuses, milles see on lepingu täitmiseks vajalik.
11. **Intellektuaalne omand**
    1. Täitja loovutab tellijale kõik varalised õigused autoriõiguse seaduse tähenduses käesoleva lepingu alusel üle antud tulemitele, kaasa arvatud õiguse neid reprodutseerida, levitada ja üldsusele kättesaadavaks teha mistahes vormis ja kandjal, ilma geograafiliste piiranguteta. Autori varalised õigused loetakse tellijale üle läinuks pärast tulemi lepingukohast vastuvõtmist tellija poolt.
    2. Juhul kui lepingus või tellimuses ei ole sõnaselgelt sätestatud teisiti, on tellijal muuhulgas õigus:
       1. lepingu eset kasutada mis tahes eesmärgil ja viisil;
       2. originaalteost muuta;
       3. lepingu eset või selle koopiaid laenutada ja rentida;
       4. anda all-litsentse lepingu eseme või selle koopiate suhtes kehtivate õiguste kohta.
    3. Täitja annab tellijale vastavalt valdkonnas kehtivatele parimatele praktikatele dokumenteeritud lähtekoodi, va punktis 11.6 sätestatud juhtudel, kui on tegemist standardtarkvaraga.
    4. Juhul kui lepingus või tellimuses ei ole sõnaselgelt sätestatud teisiti, kehtivad nimetatud õigused kogu autoriõiguste kehtivuse aja ja nende kehtivuse territooriumiks on kogu maailm.
    5. Lepingu alusel üle antud õigused ja litsents hõlmab kõiki edasisi tulemi arendusi. Lepingu alusel annab täitja tellijale õiguse luua oma äranägemisel tuletatud teoseid tulemi edasiarendamise teel.
    6. Juhul kui riigihankes on pakutud tehnilises kirjelduses kirjeldatud samaväärset platvormi ning pakkumus sisaldab vastavaid litsentse, annab täitja tellijale õiguse litsentsiga määratletud tarkvara kasutada lepingus sätestatud ulatuses ja määras. Sellisel juhul täitja:
       1. tagab lepingu täitmiseks vajalike litsentside ja vajadusel muude intellektuaalse omandi õiguste olemasolu ja kehtivuse lepingu täitmise ajal;
       2. kinnitab, et kasutusõiguse andmisega tellijale ei rikuta kolmandate isikute autoriõigusi ega muid intellektuaalse omandi õigusi lepingu kehtivuse ajal;
       3. hüvitab tellijale kõik täitja poolt käesoleva punkti rikkumisest tulenevad tellijale tekkivad kulud ja kahjud juhul, kui täitja poolt pakutavad litsentsid rikuvad teiste isikute õigusi;
       4. esitab tellijale kõigi litsentside autoriõiguste ja muude intellektuaalomandi õiguste kasutamisõigust tõendavad kinnitused hiljemalt ajaks, kui tellijal tekib vajadus kasutada nimetatud õigusi;
       5. annab tellijale üle dokumendid ja teabe, mis on vajalikud litsentsidest tulenevate õiguse kasutamiseks lepingu alusel;
       6. kannab kõik otsesed ja kaudsed kahjud, mis tulenevad sellest, et kolmandal isikul on või väidetavalt on intellektuaalsest omandist tulenevaid õigusi lepinguga seotud intellektuaalse omandi objektile.
    7. Täitja tagab tellijale kõik vajalikud õigused lepingu täitmise käigus loodava tulemi kontrollimiseks, testimiseks ning süsteemi paigutamiseks ka ajaks, mil tarne on üle antud, kuid pole veel lepingukohaselt tellija poolt vastu võetud.
12. **Probleemihalduse rakendus**
    1. Täitja koostöös tellija kontaktisikuga valmistavad ette (analüüsib ja kirjeldab) tööülesanded tellija tööülesannete haldussüsteemis JIRA. Täidetavad ülesanded (tulemid) lepitakse kokku projektimeeskonna kohtumistel. Sellele eelnevalt hinnatakse ja täiendatakse tulevaste tööde/tulemite sisu ja töömahtu selleks ettenähtud kohtumisel. Täitja peab lepingu täitmisel juhinduma tellija poolt edastatud juhistest ja ülesannetest.
    2. Kasutatav probleemihalduse rakendus on tellija Atlassian Jira, mida kasutatakse teenuse osutamisel avastatud probleemide, küsimuste jms ülesannetena registreerimiseks ja järelevalveülesannete täitmiseks. Tellija registreerib tuvastatud probleemid, küsimused jms probleemihalduse rakenduses ülesannetena. Pooled võivad kokku leppida, et kasutavad Atlassian Jira asemel muud lahendust.
    3. Probleemihalduse rakenduse tarkvarale pääseb juurde turvaliselt ja autoriseerituna veebiaadressi kaudu.
    4. Tellija võib Täitjat teavitada tuvastatud probleemidest, küsimustest jms e-posti ja telefoni teel, kuid ülesande käsitlemise eelduseks on nende registreerimine probleemihalduse rakenduses.
    5. Vajaduse korral lepivad Pooled kokku täpsemas kasutuskorras probleemihalduse rakenduse puhul, milles selgitatakse ülesannete lisamise nõudeid (rubriigid, teemad, ülesannete prioriteetsed kategooriad jne).
13. **Dokumentatsioon**
    1. Täitja varustab tellijat piisava, adekvaatse ja ajakohase dokumentatsiooniga tarkvara funktsioneerimise kohta, mis on vajalik, et tellija saaks tarkvara ja teenuseid efektiivselt kasutada.
    2. Kasutusjuhendid ja muud tehnilised dokumendid tuleb esitada eesti keeles.
    3. Dokumentatsioon peab vastama tarkvarale, sisaldama muudatusi ja olema terminoloogiliselt üheselt mõistetav.
    4. Dokumentide valmistamiseks ja levitamiseks kasutatakse Atlassian Confluence keskkonda, mille juurdepääsu täitjale tagab tellija.
14. **Vääramatu jõud**
    1. Kui mistahes vääramatu jõu tingimustele vastav asjaolu toob kaasa lepingu mittetäitmise lepingus või selle lisades ettenähtud tähtajal ning selle mõju on ajutine, on lepingust tulenevat kohustust rikkunud poole käitumine vabandatav üksnes ajal, mil vääramatu jõud kohustuse täitmist takistas. Vääramatu jõud on mistahes asjaolu, mida pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks (nt loodusõnnetused, sõda, mobilisatsioon, võimu- ja valitsusorganite aktid jms).
    2. Vääramatu jõu esinemise tõttu lükatakse lepingulise kohustuse täitmise tähtaeg edasi vastavalt asjaolu mõjumise ajale, kuid mitte enamaks kui 90 päeva.
    3. Pool, kes ei suuda oma kohustusi vääramatu jõu tõttu täita, peab viivitamatult teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele, s.o vääramatu jõu esinemisele ning teavitamise kohustust rikkunud pool vastutab lepingulise kohustuse rikkumise eest vastavalt lepingus sätestatule.
    4. Kui vääramatu jõu mõju on alaline ning ei võimalda pooltel täita lepingulisi kohustusi täielikult või osaliselt, on pooltel õigus leping üles öelda või taganeda, tehes teisele poolele vastava lepingust ülesütlemis- või taganemisavalduse.
15. **Tellija ja Täitja esindajad** 
    1. Tellija esindaja(d), kes omavad õigust ja kohustust jälgida lepinguga tellija ja täitja poolt võetud kohuste täitmist, on: ...
    2. Täitja esindaja(d), kes omavad õigust ja kohustust jälgida lepinguga tellija ja täitja poolt võetud kohuste täitmist, on: ...
16. **Lõppsätted**
    1. Lepingust tulenevad vaidlused lahendatakse läbirääkimiste teel. Kokkuleppe mittesaavutamisel pöördutakse lahenduse saamiseks Harju Maakohtusse.
    2. Täitja ei või anda lepingust tulenevaid kohustusi üle kolmandale isikule ilma tellija kirjaliku nõusolekuta.
    3. Lepinguga seotud informatsioonilise iseloomuga teated edastatakse poolte vahel e-posti teel, sh pretensioonid. Muud pooltele õiguslikke tagajärgi kaasatoovad teated vormistatakse kirjalikult ning edastatakse e-posti teel. Kontaktisiku e-posti aadressile edastatud teate ja pretensiooni loevad pooled kätte saaduks koheselt pärast teate või pretensiooni saatmist.
    4. Kontaktide muutumisest kohustub pool teist poolt koheselt teavitama.
    5. Lepingu lisad kuuluvad poolte poolt allakirjutatud lepingu juurde ja kehtivad selle lahutamatute osadena.
    6. Leping on allkirjastatud digitaalselt.